ประกาศกรมประมง
ประกาศกรมประมง
เรื่อง
กำหนดหลักเกณฑ์และวิธีการติดตั้งระบบติดตามเรือประมง
และดูแลรักษาระบบติดตามเรือประมง
ของเรือขนถ่ายสัตว์น้ำหรือเรือเก็บรักษาสัตว์น้ำให้สามารถใช้งานได้ตลอดเวลา
พ.ศ. ๒๕๕๘
 

อาศัยอำนาจตามความในมาตรา
๘๘ (๑) แห่งพระราชกำหนดการประมง พ.ศ. ๒๕๕๘ อธิบดีกรมประมงออกประกาศไว้ ดังต่อไปนี้

ข้อ
๑ ให้เจ้าของหรือผู้ประกอบการเรือประมงที่ได้จดทะเบียนเป็นเรือขนถ่ายสัตว์น้ำหรือเรือเก็บรักษาสัตว์น้ำที่ออกไปทำการขนถ่ายสัตว์น้ำ
โดยใช้เรือขนาดตั้งแต่สามสิบตันกรอสขึ้นไปติดตั้งระบบติดตามเรือประมงตามมาตรฐานสมรรถนะของอุปกรณ์และข้อกำหนดเชิงหน้าที่ของระบบติดตามเรือประมงสำหรับเรือประมงที่ได้จดทะเบียนเป็นเรือขนถ่ายสัตว์น้ำหรือเรือเก็บรักษาสัตว์น้ำ
ที่แนบท้ายประกาศนี้

ข้อ
๒ เมื่อมีการติดตั้งระบบติดตามเรือในเรือประมงที่ได้จดทะเบียนเป็นเรือขนถ่ายสัตว์น้ำหรือเรือเก็บรักษาสัตว์น้ำลำใดแล้ว
ให้เจ้าของหรือผู้ประกอบการเรือประมงแจ้งข้อมูล รหัสกล่องหรือรหัสอุปกรณ์ ชื่อ
หรือหมายเลขทะเบียนเรือ ภาพถ่ายเรือ
ตามแบบใบรายงานการติดตั้งอุปกรณ์ระบุตำแหน่งเรือประมงแนบท้ายประกาศนี้
ต่อศูนย์ปฏิบัติการเฝ้าระวังและคาดการณ์สถานการณ์ด้านการประมง กรมประมง
ภายในเจ็ดวันหลังจากดำเนินการติดตั้งแล้วเสร็จ

ข้อ
๓ ให้ผู้ควบคุมเรือประมงที่ได้จดทะเบียนเป็นเรือขนถ่ายสัตว์น้ำหรือเรือเก็บรักษาสัตว์น้ำที่ติดตั้งระบบติดตามเรือประมงเรียบร้อยแล้ว
ต้องส่งข้อมูลตามที่กำหนดไว้ในข้อกำหนดเชิงหน้าที่ของระบบติดตามเรือประมง
ทุกหนึ่งชั่วโมง หลังจากการรายงานออกจากท่าเทียบเรือจนถึงกลับเข้าท่าเทียบเรือ

ข้อ
๔ ในกรณีระบบติดตามเรือขัดข้อง
ให้ผู้ควบคุมเรือที่ได้จดทะเบียนเป็นเรือขนถ่ายสัตว์น้ำหรือเรือเก็บรักษาสัตว์น้ำแจ้งเหตุขัดข้องผ่านระบบสื่อสารทางวิทยุระบบ
HF/SFB (USB) ช่องหลักความถี่ 8228.0 KHz ช่องรองความถี่ 6290.0 KHz หรือระบบ CB ช่องหลักความถี่ 11 C ช่อง รองความถี่ 12 C ต่อศูนย์ควบคุมการแจ้งเรือเข้าออกทันทีที่ตรวจพบว่าเครื่องขัดข้อง
ให้ผู้ควบคุมเรือหรือเจ้าของเรือประมงที่ได้จดทะเบียนให้เป็นเรือขนถ่ายสัตว์น้ำหรือเรือเก็บรักษาสัตว์น้ำบันทึกตำแหน่งเรือตามแบบใบรายงานตำแหน่งเรือกรณีระบบติดตามเรือขัดข้องแนบท้ายประกาศนี้ทุกสองชั่วโมง
และให้มีการดำเนินการแก้ไขให้กลับมาใช้การได้โดยเร็ว
หากไม่สามารถดำเนินการแก้ไขได้ ให้นำเรือกลับเข้าเทียบท่าทันที
และให้ส่งใบรายงานดังกล่าวต่อศูนย์ควบคุมการแจ้งเรือเข้าออกเมื่อเรือเข้าเทียบท่าแล้ว[๑]

ข้อ
๕[๒] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ ณ วันที่ ๒๙
ธันวาคม พ.ศ. ๒๕๕๘
วิมล จันทรโรทัย
อธิบดีกรมประมง
[เอกสารแนบท้าย]

๑. มาตรฐานสมรรถนะของอุปกรณ์และข้อกำหนดเชิงหน้าที่ของระบบติดตามเรือประมงที่ได้จดทะเบียนเป็นเรือขนถ่ายสัตว์น้ำหรือเรือเก็บรักษาสัตว์น้ำ
๒. ใบรายงานการติดตั้งอุปกรณ์ระบุตำแหน่งเรือ
๓. ใบรายงานตำแหน่งเรือกรณีระบบติดตามเรือขัดข้อง

(ดูข้อมูลจากภาพกฎหมาย)
ประกาศกรมประมง เรื่อง กำหนดหลักเกณฑ์และวิธีการติดตั้งระบบติดตามเรือประมง
และดูแลรักษาระบบติดตามเรือประมงของเรือขนถ่ายสัตว์น้ำหรือเรือเก็บรักษาสัตว์น้ำให้สามารถใช้งานได้ตลอดเวลา
(ฉบับที่ ๒) พ.ศ. ๒๕๕๙[๓]

ข้อ
๒ ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป





วริญา/จัดทำ
๒๓ พฤษภาคม
๒๕๕๙









[๑] ข้อ ๔ วรรคสอง
แก้ไขเพิ่มเติมโดยประกาศกรมประมง เรื่อง
กำหนดหลักเกณฑ์และวิธีการติดตั้งระบบติดตามเรือประมง
และดูแลรักษาระบบติดตามเรือประมงของเรือขนถ่ายสัตว์น้ำหรือเรือเก็บรักษาสัตว์น้ำให้สามารถใช้งานได้ตลอดเวลา
(ฉบับที่ ๒) พ.ศ. ๒๕๕๙
[๒] ราชกิจจานุเบกษา
เล่ม ๑๓๒/ตอนพิเศษ ๓๕๒ ง/หน้า ๒๖/๓๐ ธันวาคม ๒๕๕๘
[๓] ราชกิจจานุเบกษา
เล่ม ๑๓๓/ตอนพิเศษ ๑๐๗ ง/หน้า ๑๑/๑๑ พฤษภาคม ๒๕๕๙